Jube imelik on  mõelda, et peame asjad kokku pakkima ja seljakoti jälle selga tõmbama. Aga põnev on. Tais oldud aeg on meile väga värskendavalt mõjunud, reisiväsimusest pole enam jälgegi. Vietnamireis on meil planeeritud hoopis teistmoodi, kui eelnevate riikide vallutused. Nimelt otsustasime veeta Vietnamis planeeritust vähem aega, aga kulutada neid päevi sellevõrra intensiivsemalt. Hmm... mulle tegelikult ei meeldi sõnad "reis" ja "intensiivne" ühes lauses, aga sel korral ma usun, et meil saab tore olema. Sissejuhatuseks  veedame paar päeva Hanois, kus esimeseks päevaks on meil kokku lepitud ühe kohaliku preiliga õhtusöök, ta lubas meile Vietnami köögi võlusid tutvustada. Peale Hanoid hüppame rongile, veedame seal terve öö, et hommikuks jõuda Sapasse ning külastada Vietnami väikseid hõimurahvaid. Sealt tagasi jõudnud, veedame paar päeva Halongi lahel kruiisitades. Ja siis tagasi Taisse, veel mõneks nädalaks oma Hua Hini koju, kus meid meie Eesti sõbrad külastavad. Märtsis Hiina ja Jaapan.